A Bizottság határozata

(1995. július 27.)

a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelv I. melléklete 1. fejezetének módosításáról

(EGT-vonatkozású szöveg)

(95/339/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [1] és különösen annak 15. cikke második bekezdésére,

mivel az Állat-egészségügyi Tudományos Bizottság véleménye alapján az alkalmazandó kezelési eljárásokat és az előírt követelményeket ki kell terjeszteni valamennyi tej alapú termékre és kolosztrumra;

mivel a 92/118/EGK irányelv I. mellékletének 1. fejezetét az érthetőség érdekében át kell fogalmazni;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 92/118/EGK irányelv I. mellékletének 1. fejezete helyébe e határozat melléklete lép.

2. cikk

Ezt a határozatot 1996. február 2-től kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 1995. július 27-én.

a Bizottság részéről

Franz Fischler

a Bizottság tagja

[1] HL L 62., 1993.3.15., 49. o.

--------------------------------------------------

I. MELLÉKLET

"1. FEJEZET

A nem emberi fogyasztásra szánt tej, tej alapú termékek és kolosztrum

A nem emberi fogyasztásra szánt tej, tej alapú termékek és kolosztrum Közösségen belüli kereskedelmére és behozatalára az alábbi feltételek vonatkoznak:

1. minden olyan szállítótartályon, amelyben a termékeket szállítják, fel kell tüntetni a termék jellegét;

2. minden szállítmányhoz csatolni kell egy, a 4. cikk 2. pontja a) alpontjának utolsó francia bekezdésében említett kereskedelmi okmányt vagy a 10. cikk (2) bekezdés c) pontjában említett egészségügyi bizonyítványt, amely feltünteti a feldolgozó vagy hőkezelő létesítmény nevét és engedélyezési számát; ezt az okmányt, illetve bizonyítványt a címzettnek legalább egy évig meg kell őriznie;

3. a (2) bekezdésben említett okmánynak vagy bizonyítványnak igazolnia kell:

a) nyers tej vagy kolosztrum esetében, hogy állat-egészségügyi szempontból megfelelő biztosítékot nyújtó feltételek mellett állították elő. E feltételeket a 18. cikkben megállapított eljárásnak megfelelően kell meghatározni;

b) hőkezelt vagy feldolgozott tej, illetve tej alapú termékek esetében, hogy a tejet vagy a tej alapú terméket legalább 72 °C-on, legalább 15 másodpercen keresztül vagy legalább az előzővel egyenértékű hőhatást és a foszfatázpróbára negatív reakciót biztosító hő- és időtartam-kombinációból álló hőkezelés alá vetették, és amely eljárást:

i. tejpor vagy tejpor alapú készítményből készült termékek esetén a szárítási folyamat;

ii. savanyított tejtermékek esetén pedig olyan folyamat követ, ahol csökkentik a pH-értékét és azt legalább egy óráig 6,0 alatt tartják;

c) tejpor vagy tejpor alapú készítményekből készült termékek esetén teljesülnek a következő követelmények:

i. a szárítási folyamatot követően minden óvintézkedést megtettek, hogy megakadályozzák a termék fertőződését;

ii. a készterméket új szállítótartályokba rakták;

d) ömlesztett szállításnál – mielőtt a tejet, a tej alapú terméket vagy a kolosztrumot a rendeltetési helyére történő szállítás céljából berakodták volna a járműre vagy a tartályba – az említett járművet vagy szállítótartályt az illetékes hatóság által engedélyezett fertőtlenítőszerrel fertőtlenítették;

4. Az 1., 2. és 3. pontban felsorolt követelményeken túl a nem emberi fogyasztásra szánt tej, tej alapú termékek és kolosztrum behozatala csak olyan harmadik országból vagy valamely harmadik ország olyan részéből engedélyezhető, amely a 92/46/EGK irányelv 23. cikkében meghatározott listákon szerepel, és amely megfelel az említett irányelv 26. cikkében meghatározott feltételeknek. Amennyiben egzotikus betegség bevitelének veszélye vagy bármely más állat-egészségügyi kockázat merül fel, további feltételeket lehet szabni – a 18. cikkben meghatározott eljárással összhangban – az állatok egészségének védelme céljából."

--------------------------------------------------